
Könyvelni vagy könyveltetni? Számvitel a digitalizáció birodalmában

A digitalizáció az utóbbi években nagymértékben megváltoztatta számos szakma hétköznapjait. Ez alól nem volt kivétel a számvitel és azon belül a könyvelés sem. Ennek következtében a szakma átalakult, a szakemberek által a mindennapi munka során használt számítógépes programok száma megnőtt, illetve kihatással volt az elvégzendő feladatok mennyiségére és milyenségére is ez a jelenség.
Kutatásom célja a számviteli szakma jelenlegi helyzetének és jövőjének feltárása, kimondottan a könyvelők helyzetének elemzése, a digitalizáció térhódításának felmérése, illetve a jelenleg a piacon elérhető könyvelő programok által nyújtott szolgáltatások bemutatása, értékelése, a szakmában tevékenységet folytató szakemberek véleménye által.
Az alábbi kutatási kérdésekre kívánok választ találni:
1. 
A számviteli tevékenységek milyen mértékben válthatók ki digitalizációs megoldásokkal?
2.  A számviteli szakemberek munkaköre milyen mértékben alakult át az elmúlt időszakban és mik a további előrejelzések?
3. Melyek azok a funkciók, amelyek az egyes könyvelő programokban feleslegesek vagy átalakításra szorulnak?
4. A számviteli szakemberek mennyiben támogatják az egységesség megvalósulását a munkájuk során?
Kutatásom módszertanilag egy értékelő kutatás, kvalitatív kutatás, illetve magában foglal kvantitatív elemzéseket is. A kvantitatív adatok egyaránt szekunder és primer adatforrásokból származnak. A primer adatgyűjtés során online kérdőív segítségével a számviteli, könyviteli tevékenységet folytató szakemberekre véleményére koncentráltam, hiszen ők tudnak objektív képet reprezentálni a szakma helyzetéről. Dolgozatomban a szekunder kutatási részben, szakirodalom feldolgozása során rendszeres irodalomkutatást folytattam, kiegészítve online keresésekkel az elméleti háttér részletes, pontos reprezentációjához. A piaci kitekintéshez adatbázis kutatást alkalmaztam, majd statisztikai módszerekkel elemeztem a kapott adathalmazt.
Jelen kutatásom eredménye a könyvelő szakma jövőjének meghatározása, a jelenlegi könyvelő és kiegészítő programok értékelése, a digitalizáció térhódításának felmérése, mellyel gazdagítani kívánom a témában fellelhető tudományos felmérések körét, illetve későbbi hasznosítása lehetséges különböző a számviteli- és könyvelő szakmával, könyvelőprogramokkal kapcsolatos további publikációk, felmérések során.



